Verkiesing onderweg in RuslandRussiese president Wladimir Poetin by ‘n stembus net nadat hy in Moskou gestem het (18 Maart 2018) Foto: Sergei Chirikov/Pool Photo via AP Kiesers in Rusland stem Sondag in ŉ verkiesing waarna pres. Wladimir Poetin hoogs waarskynlik weer as president aangewys sal word. Poetin het Russen Vrydag gemaan om “hul reg uit te oefen om ŉ toekoms vir die Rusland te kies waarvoor ons almal lief is”. Hy het gewaarsku dat ŉ versuim om te stem sal beteken dat “hierdie beslissende keuse gemaak sal word sonder om jou mening in ag te neem”. Poetin het sewe ander kandidate op die stembrief, maar nie een van hulle is werklik ŉ bedreiging nie. Sy gewildheid het sedert 2012 toegeneem danksy optrede in die Oekraïne en Sirië. Poetin het self ongeveer 10:15 (plaaslike tyd) sy stem uitgebring in die verkiesing. Ella Pamfilova, voorsitter van Rusland se sentrale verkiesingskommissie, het vroeër gesê om 11:00 het ongeveer 16.9% van kiesers reeds gestem, dit is hoër as die 12.2% op dieselfde tyd in 2012.